**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «****Οι περί Τμήματος Κτηματολογίου και Χωρομετρίας - Θέσεις Κτηματολογικού Λειτουργού 2ης Τάξεως (Κτηματολογίου), Κτηματολογικού Λειτουργού 2ης Τάξεως (Χαρτογραφίας/Φωτολιθογραφίας), Κτηματολογικού Λειτουργού 2ης Τάξεως (Χωρομετρίας) και Κτηματολογικού Γραφέα (Σχέδια Υπηρεσίας) Κανονισμοί του 2023»**

**Παρόντες:**

 Νίκος Τορναρίτης, πρόεδρος Ανδρέας Πασιουρτίδης

 Φωτεινή Τσιρίδου Πανίκος Λεωνίδου

 Νίκος Γεωργίου Χαράλαμπος Θεοπέμπτου

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους πιο πάνω κανονισμούς, οι οποίοι αφορούν σχέδια υπηρεσίας, σε συνεδρία της, η οποία πραγματοποιήθηκε στις 8 Νοεμβρίου 2023.

 Σκοπός των προτεινόμενων κανονισμών, οι οποίοι εκδίδονται δυνάμει των άρθρων 27 και 87 του περί Δημόσιας Υπηρεσίας Νόμου, είναι η τροποποίηση των σχεδίων υπηρεσίας για τις θέσεις Κτηματολογικού Λειτουργού 2ης Τάξεως (Κτηματολογίου), Κτηματολογικού Λειτουργού 2ης Τάξεως (Χαρτογραφίας/Φωτολιθογραφίας), Κτηματολογικού Λειτουργού 2ης Τάξεως (Χωρομετρίας) και Κτηματολογικού Γραφέα στο Τμήμα Κτηματολογίου και Χωρομετρίας.

 Σύμφωνα με τα στοιχεία που κατατέθηκαν στην επιτροπή από το Υπουργείο Εσωτερικών, η τροποποίηση των σχεδίων υπηρεσίας για τις θέσεις Κτηματολογικού Λειτουργού 2ης Τάξεως (Κτηματολογίου) και Κτηματολογικού Λειτουργού 2ης Τάξεως (Χωρομετρίας) κρίθηκε σκόπιμη, ώστε να αναθεωρηθούν τα καθήκοντα και οι ευθύνες, προκειμένου να αποφευχθεί σύγκρουση καθηκόντων μεταξύ των κατόχων των θέσεων αυτών σε σχέση με τα υφιστάμενα σχέδια υπηρεσίας των αμέσως κατώτερων θέσεων Βοηθού Κτηματολογικού Λειτουργού και Ανώτερου Χωρομέτρη, αντίστοιχα.

 Περαιτέρω, κρίθηκε σκόπιμη η τροποποίηση των απαιτούμενων προσόντων των σχεδίων υπηρεσίας για τις θέσεις Κτηματολογικού Λειτουργού 2ης Τάξεως (Κτηματολογίου), Κτηματολογικού Λειτουργού 2ης Τάξεως (Χαρτογραφίας/Φωτολιθογραφίας) και Κτηματολογικού Λειτουργού 2ης Τάξεως (Χωρομετρίας), ώστε να προβλέπεται τριετής τουλάχιστον υπηρεσία στην αμέσως κατώτερη θέση, αντί πενταετής που ισχύει σήμερα, και να συνάδουν με τα προσόντα των αντίστοιχων θέσεων της ίδιας μισθοδοτικής κλίμακας άλλων υπουργείων, τμημάτων και υπηρεσιών.

 Αναφορικά με το σχέδιο υπηρεσίας για τη θέση Κτηματολογικού Γραφέα, απαλείφεται από τα απαιτούμενα προσόντα το πλεονέκτημα της κατοχής σχετικής πείρας, για σκοπούς ευθυγράμμισης με τη νέα πολιτική που ακολουθείται στο πλαίσιο της μεταρρύθμισης της δημόσιας υπηρεσίας. Επισημαίνεται ότι η κατοχή σχετικής πείρας μπορεί να λαμβάνεται υπόψη ως πρόσθετο προσόν κατά τη διαδικασία πλήρωσης των θέσεων.

 Σημειώνεται ότι τα προτεινόμενα σχέδια υπηρεσίας συζητήθηκαν και συμφωνήθηκαν στο πλαίσιο της αρμόδιας για σχέδια υπηρεσίας υποεπιτροπής της Μικτής Επιτροπής Προσωπικού.

 Συναφώς, επισημαίνεται ότι οι υπό συζήτηση κανονισμοί σε πρώτο στάδιο εξετάστηκαν από την Υποεπιτροπή της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την Εξέταση Κανονισμών που Αφορούν Σχέδια Υπηρεσίας σε δύο συνεδρίες της, οι οποίες πραγματοποιήθηκαν στις 18 Οκτωβρίου και την 1η Νοεμβρίου 2023. Στη δεύτερη συνεδρία της υποεπιτροπής κλήθηκαν και παρευρέθηκαν εκπρόσωποι του Υπουργείου Εσωτερικών και του Τμήματος Κτηματολογίου και Χωρομετρίας του ίδιου υπουργείου και εκπρόσωποι του Τμήματος Δημόσιας Διοίκησης και Προσωπικού του Υπουργείου Οικονομικών, οι οποίοι προέβησαν σε διευκρινίσεις και επεξηγήσεις σε σχέση με επιμέρους πρόνοιες των κανονισμών.

 Ακολούθως, η υποεπιτροπή εισηγήθηκε στην επιτροπή την υποβολή των κανονισμών στην ολομέλεια του σώματος για έγκριση.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, αποφάσισε, κατά πλειοψηφία του προέδρου και των μελών της βουλευτών των κοινοβουλευτικών ομάδων του Δημοκρατικού Συναγερμού και του Δημοκρατικού Κόμματος να εισηγηθεί στην ολομέλεια του σώματος την έγκριση των κανονισμών.

 Το μέλος της επιτροπής βουλευτής της κοινοβουλευτικής ομάδας ΑΚΕΛ-Αριστερά-Νέες Δυνάμεις και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών των κανονισμών κατά τη συζήτησή τους ενώπιον της ολομέλειας του σώματος.

13 Νοεμβρίου 2023

Αρ. Φακ.: 23.03.060.053-2023

ΟΠ/ΘΧ/ΓΜ